*Tämä artikkeli käsittelee vuoden 2003 elokuvaa. Poliisin erikoisjoukkueesta katso SWAT, muista merkityksistä Swat.*

**S.W.A.T.** (Suomen televisiossa myös nimellä **S.W.A.T. – Valiojoukko**) on 8. elokuuta 2003 Yhdysvalloissa (Suomessa 5. joulukuuta 2003) ensi-iltansa saanut toimintaelokuva, joka perustuu 1970-luvulla esitettyyn samannimiseen televisiosarjaan. Elokuvan on ohjannut Clark Johnson ja pääosia näyttelevät Samuel L. Jackson ja Colin Farrell. *S.W.A.T.* kertoo Los Angelesin poliisin erikoisjoukkueesta SWATista, joka saa tehtäväkseen kuljettaa kansainvälinen huumerikollinen liittovaltion vankilaan ennen kuin hänet ehditään vapauttamaan.

*S.W.A.T.:in* budjetti oli 80 miljoonaa Yhdysvaltain dollaria ja se tuotti yhteensä noin 207,7 miljoonaa dollaria. Vaikka elokuva tuottikin hyvin, sen vastaanotto oli pääasiassa kielteistä, ja useat kriitikot kutsuivatkin sitä kliseiseksi kokoelmaksi muista poliisielokuvista.

Tuotanto
--------

*S.W.A.T.:in* tarina seuraa 1970-luvulla esitetyn samannimisen televisiosarjan juonta. Elokuvan käsikirjoittaja Ayer Talks ilmoitti ennen elokuvan kuvauksien alkamista, että elokuvassa poliisit kuvattaisiin sankareina, ei rikollisina. *S.W.A.T.:in* kuvaukset aloitettiin Los Angelesissa, Kaliforniassa 19. lokakuuta 2002.

Elokuvan budjetti oli 80 000 000 Yhdysvaltain dollaria.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Elokuva kertoo Jim Streetistä, joka kuuluu Los Angelesin poliisin erikoisryhmään, SWATiin. Jim on yhdessä kollegansa Gamblen kanssa hoitamassa pankkiryöstön jälkeen syntynyttä panttivankitilannetta (perustuen löyhästi North Hollywoodin ryöstöön). Gamble kuitenkin ampuu vahingossa yhtä panttivankia ja kumpikin hyllytetään yksiköstä.

Puoli vuotta myöhemmin SWAT-yksikön uusi johtaja Daniel "Hondo" Harrelson päättää värvätä Streetin takaisin yksikköön yhdessä Chris Sánchezin (Michelle Rodriguez), Deacon Kayen (LL Cool J), T.J. McCaben (Josh Charles) ja Michael Boxerin (Brian Van Holt) kanssa. Uusi tiimi harjoittelee yhdessä ja ystävystyy hiljalleen.

Samaan aikaan ranskalainen huumesuvun poika Alexander Montel (Olivier Martinez) on saapunut Los Angelesiin väärennetyllä passilla ja tappanut isänsä sekä enonsa saadakseen sukunsa huumekartellin hallintaansa. Montel kuitenkin pidätetään, kun LAPD:n poliisi pysäyttää hänet rutiinitarkastuksessa. Kun Montelia ollaan siirtämässä liittovaltion vankilaan paljastuu, että Interpol on etsintäkuuluttanut hänet. Montelin saattuetta vastaan hyökätään ja Harrelsonin SWAT-yksikkö ehtii viime hetkellä estämään tämän karkaamisen. Kun Montelia siirretään autosta poliisiasemalle, hän huutaa televisiokameroille antavansa sata miljoonaa dollaria sille, joka vapauttaa hänet vankilasta.

LAPD määrää SWATin hoitamaan Montelin kuljetuksen liittovaltion vankilaan. Kuljetusta varten saapumassa ollut helikopteri kuitenkin ammutaan alas. Harrelson päättää laittaa matkalle valesaattueen, jonka kimppuun useat rikollisryhmät hyökkäävät samalla kun SWAT kuljettaa Montelin vankilaan toista reittiä. Matkalla Montelia kuljettaneessa autossa ollut T.J. päättää kuitenkin pettää tiiminsä ja karkaa yhdessä Montelin sekä ex-SWAT-jäsenen Brian Gamblen kanssa. Takaa-ajon päätteeksi T.J. ampuu itsensä samalla, kun Gamble ja Street tappelevat keskenään. Lopulta myös Gamble kuolee jäädessään ohi menevän junan alle.

Elokuvan lopuksi jäljellä oleva SWAT-ryhmä saa vietyä Montelin liittovaltion vankilaan.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|   Samuel L. Jackson   | … |   Daniel "Hondo" Harrelson
  |
|   Colin Farrell   | … |   Jim Street
  |
|   Michelle Rodriguez   | … |   Chris Sanchez
  |
|   LL Cool J   | … |   Deacon Kay
  |
|   Josh Charles   | … |   T.J. McCabe
  |
|   Jeremy Renner   | … |   Brian Gamble
  |
|   Olivier Martinez   | … |   Alex Montel
  |

Soundtrack
----------

*Pääartikkeli: S.W.A.T. Soundtrack*
Elokuvan soundtrack julkaistiin 12. lokakuuta 2003. Soundtrackin kappaleet ovat muutamaa kappaletta lukuun ottamatta Elliot Goldenthalin säveltämiä.

| *S.W.A.T.* -elokuvan soundtrack |
| --- |
| Nro | Nimi | Kesto |  |
| 1. | Bullet Frenzy | 10.17 |
| 2. | Don't Shoot Me Baby | 3.26 |
| 3. | My Big Black Assault Weapon | 1.38 |
| 4. | AK-47 Scherzo | 3.42 |
| 5. | Three Chords in Two Minutes | 1.53 |
| 6. | Run For Your Life | 3.05 |
| 7. | The Fascist Shuffle | 1.29 |
| 8. | S.W.A.T. 911 (feat. Danny Saber) | 3.10 |
| 9. | Crash Landing | 4.48 |
| 10. | That Cop Stole My Car | 2.04 |
| 11. | S.W.A.T. Sticker | 0.53 |
| 12. | Bullet Frenzy II | 1.38 |
| 13. | Time is Running Out (feat. Apollo Four Forty) | 4.59 |
| 14. | Samuel Jackson (feat. Hot Action Cop) | 4.03 |

Vastaanotto
-----------

*S.W.A.T.* tuotti ensimmäisenä viikkonaan 51 550 357 dollaria, mikä teki siitä viikon tuottoisimman elokuvan. Yhteensä elokuva tuotti Yhdysvalloissa 116 934 650 dollaria ja maailmanlaajuisesti (Yhdysvallat mukaan lukien) 207 725 639 dollaria.

Suomalaisen *Stara.fi* -sivuston arvostelu kritisoi erityisesti elokuvan kliseistä ja helposti ennustettavaa juonta. Toisaalta Stara kehui elokuvan musiikkivalikoimaa ja antoi koko elokuvalle 3/5 tähteä. *Rotten Tomatoesissa* elokuva on vain 45,7-prosenttisesti "tuore", joten se on merkitty "mädäksi". *Cinemablend* kirjoitti elokuvan olevan kokoelma kaikista viimeisen viidentoista vuoden aikana esitetyistä poliisielokuvista antaen sille 1½/5 tähteä.

Lähteet
-------

1. 1 2 3 4 5 6  S.W.A.T. (2003) - Summary *Box Office Mojo*. Viitattu 6.12.2010. (englanniksi)
2. ↑  S.W.A.T. - esitystiedot *Elonet.fi*. Viitattu 10.12.2010.
3. ↑  Toimintatorstai: S.W.A.T. - Valiojoukko (K15) *Nelonen*.  Arkistoitu 26.7.2021. Viitattu 19.3.2011.
4. 1 2  S.W.A.T. Starts Shooting *IGN.com*. Viitattu 11.12.2010. (englanniksi)
5. ↑  Ayer Talks S.W.A.T. Plague Season *IGN.com*. Viitattu 11.12.2010. (englanniksi)
6. ↑  "S.W.A.T." Movie Credits *About.com*.  Arkistoitu 18.3.2009. Viitattu 10.12.2010. (englanniksi)
7. 1 2  S.W.A.T. *Allmusic.com*. Viitattu 10.12.2010. (englanniksi)
8. ↑  S.W.A.T. (Elliot Goldenthal) *Filmtracks.com*. Viitattu 10.12.2010. (englanniksi)
9. ↑  S.W.A.T. (2003) - Weekly *Box Office Mojo*. Viitattu 6.12.2010. (englanniksi)
10. ↑  S.W.A.T. *Stara.fi*. Viitattu 10.12.2010.
11. ↑  S.W.A.T. (2003) *Rotten Tomatoes*. Viitattu 10.12.2010. (englanniksi)
12. ↑  S.W.A.T. reviewed by Michael Brody *Cinemablend.com*.  Arkistoitu 7.2.2008. Viitattu 10.12.2010. (englanniksi)

Aiheesta muualla
----------------

* Elokuvan viralliset sivut (englanniksi)